У ноч з суботы на нядзелю нясвіжскі палац Радзівілаў стаў месцам правядзення арыстакратычнага балю. Гэта была своеасаблівая спроба адраджэння шляхецкіх манер, якія бытавалі на нашай зямлі ў мінулыя часы. Шляхта, як вядома, любіла раскошу і гульні. Але арыстакратычнае паходжанне не абмяжоўвалася толькі баляваннем. Адной з высакародных рысаў гэтай часткі грамадства была дабрачыннасць. Таму, у рамках балю і прайшла акцыя па зборы сродкаў — на рэстаўрацыю помнікаў старажытнага беларускага дойлідства — замкаў, палацаў і колішніх сядзіб. Задуманы па ініцыятыве Міністэрства культуры Беларусі менавіта як дабрачынны, праект атрымаў адпаведную гучную назву "Палацавы баль у Нясвіжы".